14.03.2007 19:54  Anne Raiste   Põlevkivi kaevemahud jäävad kokkuleppe kohaselt 15 miljoni tonni piiresse aastas, vahendas Eesti Raadio Reformierakonna esimehe Andrus Ansipi sõnu.    Praegu on lubasid välja antud rohkem, kuid tegelik kaevemaht on 14,8 miljonit tonni, lisas Ansip.    Veel leppisid erakonnad Ansipi sõnul kokku, et ei hakka seadma piiranguid, mille kohaselt riik peaks hakkama maksma kompensatsiooni juba tehtud investeeringute eest.    Võimalikest  keskkonnakatastroofidest ja nende likvideerimisest rääkides ütles Reformierakonna esimees, et vabatahtlike abi on ka tulevikus vajalik. Kuigi läbirääkimistel ei ole veel konkreetselt Kaitseliitu puudutavate küsimusteni jõutud, ütles Ansip, et tema hinnangul võiks keskkonnakatastroofide likvideerimisel Kaitseliit abiks olle.    "Mina sooviks seda, et Kaitseliidu võimekust parandataks ka tsiviilkatastroofide puhul abi andmisel. Tuleb luua vastav võimekus Kaitseliidus. See tähendab seda, et peavad olema  palgal inimesed, kes korraldavad abistamistöid ja peaks olema vastav päästetehnika," ütles Ansip.    Reformierakonna, Isamaa ja Res Publica liidu, Sotsiaaldemokraatliku Erakonnale ja Erakonna Eestimaa Rohelised ametlikud koalitsioonikõnelused algasid 11. märtsil. Läbirääkimised jätkuvad reedel.